Хлопонин Александр КъБР-м щилъэгъуахэм топсэлъыхьыж
УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэ Хлопонин Александр ежьэжын и пэкIэ КъБР-м и Iэтащхьэм хуэзэри фIыщIэ хуищIащ экономикэм зегъэужьыным ехьэлIауэ республикэм щрагъэкIуэкI лэжьыгъэм папщIэ. «Чырбыш заводым щыслъэгъуа псори сигу ирихьащ, — жиIащ полномочнэ лIыкIуэм. — Производствэм лъэщу зеужь. Иджы щыщIэдзауэ абы и продукцэр ящэхуну къыщIолъэIу Кавказ Ищхъэрэ федеральнэ округым и щIыналъэхэм я мызакъуэу, къэралым и нэгъуэщI щIыпIэ куэди. ИпэжыпIэкIэ ар псоми щапхъэ яхуэхъун лэжьэкIэщ».
Ауэ Хлопонин Александр зэрыжиIамкIэ, абы псом нэхъри нэхъ гъэщIэгъуэн къыщыхъуащ Къэбэрдей-Балъкъэрым и щIыналъэм щыIэ жыг хадэхэм псынщIэу зэрызаубгъур. «СызэреплъымкIэ, жыг хадэхэр гъэкIыным и лъэныкъуэкIэ ар ди республикэ псоми я дежкIэ щапхъэ гъуэзэджэщ. Фэ къэкIуэну зэманым фегупсысу фолажьэ, жыг хадэхэр вгъэкI къудейм къыщымынэу, пхъэщхьэмыщхьэр хъумэным фолэжь. Хэхауэ уэ, Арсен Башир и къуэм, фIыщIэ пхузощI, сэ ипэжыпIэкIэ гуапэ сщыхъуащ нобэ Къэбэрдей-Балъкъэрым щыслъэгъуа псори», — и псалъэм и кIэухыу жиIащ полномочнэ лIыкIуэм.
КъБР-м и Iэтащхьэм УФ-м и вице-премьерым фIыщIэ хуищIащ апхуэдэ псалъэхэм папщIэ икIи къыхигъэщхьэхукIащ федеральнэ гъуэгум тету здрикIуэм абы и Iуфэхэм щыхаса жыгыщIэхэр щилъагъукIэ, и гур зэрыхэхъуэр. «Япэрауэ, мы IэнатIэм дэ технологие нэхъыфI дыдэхэр къыщыдогъэсэбэп, етIуанэу — лэжьапIэ IэнатIэщIэхэр къызыдогъэпэщ. ЦIыхухэр зыхэпсэукIын мылъку къыщалэжьын IэнатIэ къызэгъэпэщыныр республикэм и унафэщIхэм нобэ ирагъэкIуэкI лэжьыгъэм и Iыхьэ нэхъыщхьэщ. А Iуэхум хэхауэ дызэрегугъур пщIэншэу кIуэдыркъым — лэжьапIэншэхэм я бжыгъэм кIэрыхуу хуежьащ. Нобэ гугъу зезыгъэхьыну зи мурад дэтхэнэ зыми зэрыпсэун къилэжьыфынущ. ИкIи абы и лъэныкъуэкIэ дэ иужь зэманым зэхъуэкIыныгъэ хъарзынэхэр зэрыщыIэр долъагъу», — къыхигъэщхьэхукIащ Къанокъуэ Арсен. Абы жиIащ иджыри зэфIэгъэкIыпхъэу куэд зэрыщыIэр. Къанокъуэ Арсен къызэрилъытэмкIэ, хуабжьу сэбэп мэхъу 2020 гъэм нэсыху Кавказ Ищхъэрэ федеральнэ округым зегъэужьыным хуэунэтIа программэр зэрагъэзащIэр. Абы хагъэхьащ Къэбэрдей-Балъкъэр Республикэм къыхилъхьа программэхэм ящыщ куэди.
КъБР-м и Iэтащхьэмрэ Правительствэмрэ я пресс-IуэхущIапIэ.
